Zajac, Pavol, poslanec NR SR (2014-07-10):
Ďakujem pekne, pán podpredseda Národnej rady. Dovoľte mi, aby som sa vyjadril najprv k pánovi Kolesíkovi. No keď som tak počúval vás, tie technické všetky údaje a informácie, som si povedal, vás tu je škoda, pán Kolesík, vy máte aspoň na toho štátneho tajomníka. Po tej hlúposti, ktorú ste sem doniesli so zákazom predaja pojazdných predajní po našich obciach, keď vláda to musela urýchlene v skrátenom legislatívnom konaní riešiť, odrazu ste tu vystúpili s obrovskou, by som povedal, prednáškou, kopou technických informácií. Hlavne ste ma kritizovali za to, že som to nenazýval správne a som tu hovoril o tachometroch a že mám hovoriť o odometroch, v dôvodovej správe máte uvedené aj, že sú to odometre. Prísne vzaté, v návrhu zákona hovoríme o tom, kto falšuje alebo pozmení meranie počítadla najazdených kilometrov. Ja som sa snažil hovoriť tak, aby mi rozumeli nielen kolegovia, ale aj ľudia, ktorí to pozerajú. A tí mali z vášho vystúpenia pocit občas, o odometri, vodometri, o čom to vlastne hovoríte. Takže som sa snažil hovoriť tak, aby mi aj kolegovia, aj ľudia rozumeli (tachometre). Ale, samozrejme, v návrhu zákona hovoríme o počítadle najazdených kilometrov. Ale to bola totálna drzosť, čo ste si dovolili, keď ste povedali, že my ideme nejakej súkromnej firme naháňať nejaké finančné prostriedky tým, že navrhujeme, aby stáčanie tachometrov bolo trestným činom. My sme sa vôbec nevenovali vo svojom návrhu tomu, ako to bude polícia dokazovať. A zároveň predpokladám, že by použila napríklad údaje z našich STK-čiek alebo autorizovaných servisov. Spoločnosť Sebia som spomenul len ako spoločnosť, ktorá sa zaoberá ojazdenými automobilmi a ich technickým stavom. A použil som ich odhad, koľko percent ojazdených automobilov má stočené tachometre. A to ste v konečnom dôsledku priznali aj vy. Ale ani pol slovom som nehovoril ani ja, ani kolega Hudacký nikde ani v dôvodovej správe, ani v návrhu zákona, ani vo svojom vystúpení nič také, že by mali vyšetrovatelia spolupracovať s touto spoločnosťou. To ste si vymysleli vy a ešte ste pritom aj čiastku použili. Čo sa týka toho prvého vystúpenia, to bolo viacej odborné. Naozaj duplicitu sme odstránili v návrhu zákona, naozaj nám ide o prevenciu, odstrašenie takýchto ľudí, ktorí toto robia už v masívnom rozmere na Slovensku. A keď ste sa aj vy, aj váš kolega dotýkali toho, že ako sa to bude vyšetrovať a kto bude tým postihovaný, tak ľudia veľmi dobre rozumejú. Vy tomu nechcete rozumieť. Ak ja predám do autobazára auto, ktoré tam má dvestotisíc kilometrov a pán Beblavý si ho kúpi o pár mesiacov a bude ich mať stotisíc kilometrov, tak vyšetrovateľ ak vie do päť počítať, bude vedieť, po kom má ísť a kto stočil tie kilometre. Nie je to až také zložité, ako sa tvárite. Áno, sú systémy, európske systémy, kde sa tieto údaje v niektorých krajinách už povinne nahadzujú do tohto systému a dá sa to skontrolovať. V Českej republike sa takýto systém chystá, nielen autorizované servisy, ale aj všetky tie servisy, ktoré ste tak trochu dehonestovali, že sú všelijaké servisy, budú povinne mať, budú musieť to robiť, že budú musieť tento stav tachometrov tam nahadzovať. Plus tu máme aj STK-čky alebo spomínali ste kontroly originality, len, prosím vás, nenaznačujte vo svojom vystúpení, že pri každom predaji auta bude musieť ísť auto na kontrolu originality. To by inak vytiahlo z vreciek slovenských občanov ďalšie stovky a tisícky eur. To ste síce nepovedali, ale viackrát ste sa dotkli kontroly originality. Myslím si, že tak ako je to nastavené, úplne to stačí. Máme tu STK-čky, ojazdené autá musia každé dva roky chodiť na STK-čku, tam sa stav tachometra musí zapísať. Naznačujete, ten pracovník STK-čky či ide to aj fyzicky skontrolovať alebo v autorizovanom servise či to ide fyzicky skontrolovať. Ja má skúsenosť, že, áno, kontrolujú to fyzicky. A, samozrejme, ľudský faktor je tu vždycky, ak niekto nechce vidieť to, čo je na počítadle, tak nebude to vidieť. Ale to sú také detaily, ktorými sa teraz nepotrebujeme zaoberať. A my nejdeme svojím návrhom zákona, kde rozširujeme § 220, kde dnes, keď zmeníte identifikačné číslo vozidla alebo karosérie, tak je to trestný čin. Ale keď stočíte stotisíc kilometrov, tak to trestný čin dneska nie je. Tak rozširujeme tento paragraf aj o to stočenie počítadla kilometrov. Rovnako navrhujeme, aby u toho, kto vyhotoví, zaobstará teda technické prostriedky v úmysle sfalšovať toto počítadlo, takisto aby to bol trestný čin. Viete dobre, boli ste tam, keď odborníčka z ministerstva spravodlivosti povedala, že toto sa jej veľmi páči, pretože dneska je propagovaná, inzerovaná v médiách takáto činnosť. Ak pán Susko má pravdu, že je to trestný čin aj dneska ako podvod, prečo sa polícia pozerá na to dennodenne, ako tých tridsať firiem inzeruje stáčanie tachometrov? Prečo do tých firiem nenabehne? Prečo nie sú trestne stíhaní. Nuž je to preto, lebo trestný čin podvodu je pomerne dosť široko formulovaný. A my nechceme nič iné, len aby bolo pozmeňovanie identifikačných údajov. A sme presvedčení, navrhovatelia, a sú presvedčené známe aj ďalšie tisícky občanov na Slovensku, že stav tachometra patrí ku tomu identifikačnému znaku vozidla. Človek, ktorý si ide kúpiť alebo vyhľadá si automobil, pýta sa, akej je výroby, akú má farbu a koľko má najazdených kilometrov. Že to sú základné údaje, to vedia aj občania na Slovensku. A preto si myslíme, že pozmeňovanie nielen výrobného čísla motora, karosérie, ale aj stavu tachometra by malo byť identifikačným údajom. A pomohlo by to tak v tej prevencii a možno aj odstrašeniu niektorých, ktorí to robia. Že by to robili aj naďalej? Pravdepodobne časť z nich asi, áno. Aj v Nemecku je to trestný čin. Naša právna úprava je podobná ako v Nemecku a deje sa to aj tam. Ale ide o tú mieru. Tých 130 tisíc občanov podvedených ročne je masové meradlo, ktoré priznávate aj vy. Viacerí v autorizovaných servisoch mi povedali, že už ojazdené automobily nevykupujú, pretože v autobazároch v tom príslušnom krajskom meste všetky autá už majú stočené tachometre, ten, kto nestáča tachometer, okráda vlastnú firmu. Takže preto chceme takto aj explicitne to zadefinovať aby to malo preventívne účinky, ktoré aj pán Susko spomínal, aby to tých jednotlivcov, ktorí to inzerujú a robia, odstrašilo, aby polícia mala takto jasne zadefinovaný paragraf, na základe ktorého bude vyšetrovať a trestať tých, ktorí to robia. A nechcite po navrhovateľoch, aby vám celé vyšetrovacie postupy zadefinovali, ako to majú robiť, polícia, myslím si, aj pri iných trestných činoch má už svoje postupy. A s kým bude spolupracovať a aké údaje od koho zoberie, to láskavo nechajte na ňu. A nepodsúvajte nám nepravdivý údaj, že ideme nejakej súkromnej firme podsúvať biznis. Takže som presvedčený o tom, že politici majú riešiť problémy občanov. Ak je tu 130 tisíc podvedených, oklamaných občanov Slovenska ročne, máme to v Národnej rade riešiť. A takto my to navrhujeme, aby to bolo v legislatívne ošetrené. Prosím vás o podporu tohto návrhu zákona. Ďakujem za pozornosť.